Constat multimoda varietate mundi negotia prætergredi, ideoque necesse est quæ memoriæ digna sunt scriptis adnotari. Notificamus ergo posteris, quod Galo de Rofei pro anima uxoris suæ, Annilina nomine, et animabus antecessorum suorum, dedit sancto Petro, et Besuensi Ecclesiæ minutas decimas villæ, quæ Mentusca dicitur, omnesque decimas de villa Cincei, libere uti possederat. Accidit autem ut postea subripiente avaritia donum quod fecerat, calumpniaretur. De qua re Monachus, qui præerat Mentusche cum eo locutionem habuit, in qua idem Galo se errasse cognoscens, devote prædictam elemosynam Ecclesiæ Besuensi in pace habendam concessit. Sig. Ricardi Monachi de Mentuscha, Alelmi socii ejus. Sign. Ulgerii Monachi, filii Galonis, qui donum fecit. Sign. Ricardi Præpositi. Item Sign. Hugonis, et Willermi filii prædicti Galonis. Sig. Notberti Capellani. S. Ricardi Conversi Molimensis. Sign. Widonis, et Ermenfredi, et aliorum multorum.